**מערך שיעור אחד הכולל האזנה לפודקאסט**

**משך השיעור:** שעה וחצי.

**קהל יעד:** גילאי 14 עד 16. רצוי לבצע התאמות בהתאם לקהל היעד ולרמתו.

**נושא השיעור:** הרווחים הגדולים שיש לגישה הסובלנית וקבלת האחר.

**ציוד נחוץ:** מקרן ומחשב, כרטיסיות בכל הצבעים, נייר דבק, מכשירים סלולריים/נגנים+ אוזניות לחניכים, שאלון משוב להאזנה.

**מטרת על:** סובלנות היא ערך, עקרון וקו התנהגות מורכב ועשיר, בעל פנים רבות ותועלת לכל אחד מאתנו לחוד ולכולנו יחדיו כקבוצה או כחברה.

**מטרות כלליות:** החניכים יבינו שלסובלנות תועלת רבה עבורם ועבור סביבתם. החניכים יבינו שסובלנות כרוכה בסקרנות, צניעות, אומץ, מתינות ואהבת אדם.

**מטרות מעשיות:** החניכים יתנהלו במהלך השיעור בצורה מכבדת, מאופקת ובפתיחות לדעות, לעמדות ולנטיות של אחרים.

|  |  |
| --- | --- |
| חלקי השיעור | הערות |
| המדריך מודיע:  "באו"ם החליטו לצבוע את כל העולם בצבע אחד. איזה צבע הייתם בוחרים לכך? אתם מוזמנים לקום ולעמוד ליד הכרטיסייה התלויה על הקיר ובה הצבע שאתם מעדיפים."  בשעה שהם עומדים בקבוצות לפי צבעים לשאול:  "לדעתכם אם העולם היה צבוע רק בצבע שאתם אוהבים האם הוא היה יפה יותר מן העולם שלנו? או יפה פחות?"  "האם יש צבע שהייתם רוצים שלא יהיה קיים בכלל בעולם?"  אם העולם יהיה בלי הצבע האדום, לדוגמה – האם זה יהיה עולם יפה יותר או פחות?  ואם העולם יהיה בלי הצבע הכחול?  ובלי הצבע השחור?  האם כדאי לוותר על אחד הצבעים? | * לאורך קירות הכיתה תלויות כרטיסיות צבעוניות בשלל צבעי הקשת. * תלמידים שאינם בוחרים צבע מוזמנים לעמוד במרכז החדר. * לאחר הדיון הקצר הזה חוזרים ומתיישבים. |
| נתבונן עכשיו במצגת שמדגימה עולם בצבע אחד ואמרו מה דעתכם.  לאחר הצגת המצגת לשאול:  "מה יקרה לעולם אם יהיה בצבע אחד בלבד?"  לפעמים נדמה לנו שעדיף היה עולם בלי מגוון, אבל העולם היה חסר בלי הגוונים שבו. כך גם עם בני אדם. | להראות מצגת "עולם מונוכרום". |
| הגדרה: סובלנות היא ערך ועקרון וגם צורת התנהגות בעולם. פירושה שאדם או קבוצה מתייחסים בכבוד, בהבנה ובהיעדר אפליה כלפי אנשים שונים מהם מבחינה חברתית, תרבותית או דתית, גם אם האדם אינו מסכים לדעות, להתנהגות או לאמונות של האנשים האחרים. | * כדאי להכין מראש הגדרה כתובה על שלט או מצגת. |
| הסבר: הסובלנות היא רעיון מורכב מאוד וקשה ליישום, כפי שנרמז מן המילה עצמה. סובלנות כוללת את המילה סבל. כלומר, גם כאשר מישהו אחר גורם לי לסבל כלשהו, כי הוא שונה ממני בדעותיו, אמונותיו והתנהגותו, עלי להתייחס אליו בכבוד.  מדוע? |  |
| האזנה לפודקאסט   1. הקשבה מרוכזת של כל הקבוצה לפרק נבחר 2. הקשבה אישית לפרק פודקאסט (באמצעות מכשיר סלולארי ואוזניות) 3. הקשבה ניתנה כשיעורי בית ואז ניתן לעבור לחלק הבא של מערך השיעור | * צריך להכין מראש פרקי פודקאסט להאזנה. המדריך/מורה חייב להיות בקיא בפרקי הפודקאסט שבחר * מומלץ לבחור 3 פרקים שונים ולא להתפזר על פני הסדרה כולה * אם האזנה לפודקאסט ניתנה כשיעורי בית, כדאי לשתף את ההורים במשימה ולהנחות את התלמיד להקשיב לפרק יחד עם הוריו.(לא חובה) |
| מילוי שאלון המשוב על הפודקאסט | * עבודה אישית * ראה שאלון משוב בקובץ מצורף * אם המשוב ניתן כשיעורי בית יחד עם ההקשבה – ניתן לעבור לחלק הבא של מערך השיעור |
| דיון על המשובים | * בהקשבה מרוכזת – דיון כללי במליאה * הקשבה אישית לפי בחירה – כל החניכים שהקשיבו לפרק מסוים ידונו בפרק בקבוצה |
| סיכום - דיון במליאה לגבי תובנות מרכזיות והקשר לסובלנות וקבלת האחר.  החיבור המתבקש בין האזנה לפרקים ולערכים של סובלנות קבלת האחר | * בהאזנה מרוכזת – המדריך יבקש לרכז את התובנות המרכזיות * בהקשבה אישית – כל קבוצה תציג את התובנות שלה למליאה |